Sygeplejersker, lærere, ergoteraputer, pædagoger. Det er alle sammen faggrupper der er mangel på. Derfor er der også ekstra stor opmærksomhed på, hvor mange der søger ind på netop de uddannelser.

Og fristen for at ansøge på kvote 1 til en videregående uddannelse udløb i dag klokken 12. På University College Nordjylland var der 7 % færre ansøgere end sidste år. Dermed går Anne Lindgaard Jensen imod strømmen. Hun drømmer om at blive lærer. Men bare for få måneder siden fyldte køer alt for den 21-årige Anne Lindgaard Jensen - hun er nemlig uddannet landmand. -	Jeg har altid vidst, at jeg skulle være landmand, og uddanne mig inden for den gren, men så en dag havde jeg bare ikke interessen mere, og tænkte, at der skal ske noget andet. Ved et tilfælde fik hun arbejde som lærervikar på sin gamle folkeskole i Jerslev. -	Det var en virkelig god oplevelse. Eleverne var bare så søde, og det er virkelig sjovt at opleve hvor forskellige de er. Der er stor forskel på at undervise i erhvervsklassen, 4. klasse eller 0. klasse - og i den enkelte klasse er de også forskellige. Og det var det, det fangede mig, fortæller hun. Allerede efter første dag var hun sikker; hun vil læse til lærer, og ansøgningen blev derfor hurtigt sendt afsted til uddannelsen i Hjørring. -	Jeg glæder mig til at starte på noget nyt. Både det at skulle gå i skole igen, men også det at lære nye mennesker at kende, som kommer fra noget helt andet. Især læreruddannelsen i Hjørring oplever faldende ansøgertal. Sidste år havde 42 elever Hjørring som 1. prioritet. I år er tallet 29 - et fald på 31 procent. Men heller ikke uddannelsen i Aalborg har stor nok søgning. Her er der et fald på 7 procent. Det skræmmer nu ikke Anne Lindgaard Jensen -	Det er for det første fordi, jeg normalt ville søge til Hjørring. Det er der vi kører til, når vi skal shoppe, og der jeg har min omgangskreds. Og så fordi den er lidt mindre, og jeg er ikke den store storbypige - så jeg vil rigtig gerne til Hjørring og studere.